LidanRubinov/Halacha-QA huggingface dataset:
שאלה: תיקון של מעתיק סדרתי: בעבר הייתי לוקח דיסקים מחברים ומעתיק את השירים למחשב (ואז מחזיר את הדיסק לחבר). כך יצרתי לי מאגר גדול של מוזיקה כשאין לי את הדיסקים המקוריים. איך לתקן זאת? האם עליי למחוק לאלתר את כל השירים? האם עליי לקנות את הדיסקים שהעתקתי כדי שהאמנים וחברות התקליטים יקבלו רטרואקטיבית את השכר על המוזיקה שנהנתי ממנה?
תשובה: אם העתקת קלטות שלמות עליך לפצות את האמנים על ההפסד שגרמת להם. אם העתקת שירים בודדים אתה פטור.
שאלה: משחק בבלון בשבת: אני בן 10 ורציתי לשאול את כבוד הרב האם מותר לשחק עם בלונים בשבת? בדקתי בשמירת שבת כהלכתה ושם כתוב רק על ניפוח בלונים. מה בקשר לבלונים שכבר היו מנופחים לפני שבת? האם יש הבדל בין בלונים רגילים לבלוני הליום?
תשובה: אם אין חשש שינפחו את הבלונים מחדש לכשיתרוקנו מותר לשחק בהם. אך אם יש חשש כזה - אסור. כמו"כ אם הבלונים יתפוצצו הם יהיו מוקצים. גם זאת יש להביא בחשבון.
שאלה: אבלות אצל נכדים: האם יש הלכות אבלות אצל נכדים?
תשובה: השו"ע ביורה דעה סימן שע"ד סעיף ו' כתב שקרובי האבלים מדרגה ראשונה נוהגים אבלות מלאה בפניהם בלבד. וכתב הרמ"א שמשנים קצת עד אחרי שבת ראשונה וכתב הש"ך שהכל תלוי במנהג. כלומר: יש כאלו שלא מתקלחים כלל. יש שמתקלחים ולא לובשים בגדי שבת ויש שלובשים בגדי שבת ומשנים מעט. כלומר: אם אבא או אמא יושבים אבלים על הוריהם, הנכדים לא מתגלחים או מתקלחים בפניהם, וכן משנים קצת בבגדי השבת. וכל זה אינו מדין אבלות שהרי אינם משבעת הקרובים אלא מדין כבוד הורים. הרב רואי מרגלית.
שאלה: נטילת ידיים בבוקר - המשך: ראיתי את תשובת הרב בנושא חיוב נטילת ידיים לפני התפנות הבוקר. תמהתי על כך שכן ההתאפקות היא איסור דאורייתא, מה שאין כן בנטילת ידיים. אני יודע שהגמרא בשבת מחמירה מאד במי שנוגע לפני הנטילה במקומות צנועים שבגופו, אולם עדיין אין פה דין דאורייתא. אודה לרב אם יואיל לבאר לי סברתו.
תשובה: התאפקות היא איסור דרבנן לרוב הפוסקים, וסמכוהו על הפסוק "בל תשקצו", ועל כן נדחה מפני כבוד הבריות. וכ"כ החיד"א במחזיק ברכה ג, טז, ובשו"ע הרב ג, יא, ופמ"ג מש"ז סו"ס ג. מ"ב ג, לא, ובאו"ה צב, א, ד"ה 'היה'.
שאלה: הדפסה של קטעי תפילה עם שם: פעמים ויש מצלמים או מעתיקים מתקליטור קטעי תפילה לצורך מיוחד, למשל, ברכת המזון לברית מילה - לצורך המשתתפים בסעודה. האם לכתחילה מותר להדפיס עם שמות שאינם נמחקים בנימוק שאין כבוד בהדפסת תפילה עם קיצור או שיש לשנות כתיב שמות הקדושים?
תשובה: יש לשנות במחשב את השמות ולכתוב ה', וכך להדפיסם, כדי שאח"כ לא יתבזו השמות הקדושים.
שאלה: עמידה בחזרת הש"ץ : אנו נוהגים לעמוד בקדושה בלבד. במודים דרבנן נוהגים לקוד קידה מתוך ישיבה ולהמשיך בישיבה גם בברכת כוהנים עד לסיום חזרת הש"ץ. האם הם נוהגים כדין? האם יש כאן עניין של מנהג או נוסח?
תשובה: אם נעמדים מעט וקדים, יש למנהגכם על מה לסמוך. אבל השתחוויה מתוך ישיבה אינה נחשבת השתחוויה. וכפי שפסק שו"ע צד, ה, שמי שנאלץ לשבת בתפילת עמידה, אם יוכל יעמוד לפני הכריעות ומתוך עמידה יכרע. ורק מי שאינו יכול לעמוד יכרע מתוך ישיבה. אבל לכתחילה צריך לעמוד בכל עת אמירת מודים דרבנן (וע' יחו"ד ה, יא). בברכת כהנים מצד הדין מותר למתברכים לשבת, אבל נהגו לעמוד, ואם נהגו אצלכם לשבת, נראה שאין צורך למחות ביושבים. ומי שהוא חולה את תשוש, לכל המנהגים רשאי לשבת בברכת כהנים (ע' מ"ב קכח, נא, ציץ אליעזר יד, יח).
שאלה: שאלה בספר דברים: מדוע בספר דברים פרק ו פסוק ד - "שמע ישראל ה אלוהינו ה אחד" מודגשות האותיות "ע" ו-"ד"?
תשובה: בפירוש בעל הטורים בחומש דברים פרק ו' פסוק ד' כותב שע' ו-ד' אותיות "עד" ועל זה דרשו את הפס': "אתם עדי נאום ה'". ועוד שהקב"ה עד שנאמר: "והייתי עד ממהר". ועייני שם שהביא עוד פירושים לכל אות בנפרד. הרב רואי מרגלית.
שאלה: מזוזה במחסן: האם יש חובה לקבוע מזוזה במחסן?
תשובה: אם המחסן הינו מכובד, וראוי להקרא דירה (ואפשר לישון שם), צריך לשים בו מזוזה. אולם מחסן שאינו ראוי להקרא דירה אף על פי שאפשר לישון בו אינו נחשב כדירה לענין מזוזה.
שאלה: רשת חניות הטאבון: האם החניות בתחנה המרכזית ובתלפיות עומדות תחת פיקוח הרבנות?
תשובה: אין תעודת כשרות כללית לא לתלפיות ולא לתחנה המרכזית בי"ם. יש לדרוש בכל חנות תעודת כשרות על שמה מקורית ובתוקף. לאחרונה ישנם עיצומים במועצ"ד ירושלים כך שהתעודה האחרונה שהונפקה היא עד כסלו תשס"ד. אין להתייחס לתעודות כשרות מצולמות השייכות למפעלים בשום אופן. בהזדמנות זו יש לציין כי קונדיטורית " מאפה דגנים" הממוקמת בחזית בנין התחנה המרכזית ברח' יפו בי"ם המציגה תעודת כשרות של בד"ץ חוג חת"ס אין לה כל כשרות לא מהרבנות ולא מהבד"ץ הנ"ל והדבר מהווה זיוף חמור. יש ליידע כמה שיותר אנשים בדבר המכשלה. כמו"כ בתוך הבניין הנ"ל ישנה חנות שנקראת "עולם הממתקים" השייכת למר מזרחי שאין לה כשרות. בביקורת שנערכה בה לאחרונה ע"י פקחי יחידת האכיפה מצאנו כי נמכרו במקום ממתקים ללא כשרות כלל וכן ממתקים שלא קיבלו את אישור מח' היבוא הארצי. נא להביא לידיעת הציבור.
שאלה: חיים לא קלים.: האם לאישה פרודה שחיה מחוץ לביתה ולא תחת קורת גג אחת עם בעלה במשך שנים, מותר ללכת או ליצור מערכת יחסים עם גבר אחר, וזאת מהסיבה שהבעל מעכב את הגירושין באופן עקרוני?
תשובה: אסור לאשה נשואה שעדין לא התגרשה לחיות עם איש אחר אף על פי שהבעל מעכב את הגרושין. אמנם מצב זה קשה עד מאד אך אף על פי כן זה אסור ומי ששומר על המצוות אף שזה קשה, שכרו גדול מאד.
שאלה: ניתוח קיסרי - עזרה מהבעל: אני צריכה לעבור ניתוח קיסרי ואין לי מי שיעזור לי בהחלמה ובכל הדברים להם אזדקק. האם בעלי יוכל לעשות זאת? מהם הפרטים ההלכתיים שאותם נצטרך לשמור?
תשובה: משמתחיל תהליך של לידה האשה אסורה לבעלה ואסור לו לגעת בה וכו'. והיא נדה עד שיגמר הדם מהלידה והיא תספור ז' נקיים ותטבול. כל הזמן הזה הזוג שומר על הרחקות. אם האשה זקוקה לעזרה פיזית היא צריכה לעשות כל מאמץ למצוא אשה שיכולה לעזור לה. יש פוסקים שהתירו לבעל לעזור לאשתו אם לא נוגע בה, אבל הרבה חלקו על ההיתר הזה. אם ממש אין ברירה יש לפנות לפוסק לשאול באופן ספציפי.
שאלה: יחס להורים שמאלניים: הוריי שמאלנים בהשקפותיהם ותומכים בפינוי מאחזים ובהקמת גדר ההפרדה. אני ימני בדעותיי וכך אני חושב גם דעת התורה. היו לנו הרבה ויכוחים ולאחרונה ביקשו הוריי שאפסיק להשמיע את דעותיי בבית מחשש ש"אקלקל" את אחיי הקטנים. האם כיום כשהם אומרים בבית דעות שמאלניות ומצדיקים את השיטה השמאלנית עליי לשתוק ולהבליג משום כבוד הורים או עליי לתת את דעת התורה משום כבוד ארץ-ישראל? האם אין בזה משום "לא תעמוד על דם רעך"?
תשובה: יש לכבד את ההורים ולא לחלוק עליהם לפני האחים. בהזדמנות אחרת בודאי תהיה לך אפשרות לומר את דעתך ולנמק אותה. לעניין מחאה, מן הסתם כבר יצאת ידי חובתך.
שאלה: אמות מידה של סופרי סת"ם: האם אישה יכולה להיות סופרת סת"ם? האם ישנן דינים הפוסלים אדם מהיות סופר סת"ם? האם הוא חייב להיות שומר מצוות? יש דבר כזה "סופר מהודר"?
תשובה: מכיון שאישה פטורה מ"וקשרתם" היא גם אינה בכלל "וכתבתם" ולכן אינה יכולה להיות סופרת סת"ם. מי שחשוד על עבירות אינו יכול לשמש כסופר סת"ם כי אין לסמוך על כך שיכוון לשמה ויקפיד על כתיבת הפרשיות (בתפילין) והשמות כסדרן.
שאלה: היחס לדעות שוללות - המשך: בקשר לתשובת הרב על היחס אל הגרי"ד סולוויצ יק, בהקשר לדברים שאמר הרב קלנר. כיצד להתייחס לרב קלנר ולשיטתו השוללת כל מי שאינו בדעתו?
תשובה: יש להתייחס לרב קלנר בכבוד, ומן הסתם לא התכוון כלל לפגוע בכבוד הרב סלובייציק אלא רק לחדד ולדייק בדברים, וכפי שביקרו את הרמב"ם. וגם אם התכוון לחלוק עליו ולבקר את שיטתו מעיקרה, גם זה מותר. אלא שעדיף לאחוז בדרכם של תלמידי חכמים של ארץ ישראל שנוחים זה לזה ומנעימים זה לזה ומבינים שכל הסגנונות והדעות משלימים זה את זה.
שאלה: הגדרת חריף וחד: מה הגדרים של דבר חריף בהלכה? האם זה משמעותי רק כשיש סכין שחותך בחזקה וממילא יש לו שמנוניות או גם בכפית? האם בחזרת (חריין) יש בעיה של חריפות אם לוקחים בכפית מהצינצנת ויש להקפיד על כפית פרווה או רק כשחותכים בצל בסכין בחזקה יש לחתוך בסכין פרווה?
תשובה: ישנו דין מיוחד בירק חריף (לדוגמא שום, בצל, צנון) שחותכים אותו בסכין חלבית שמשום  דוחקא דסכינא  חוששים שהירק בולע מהסכין ואין לאוכלו עם בשר. אבל בירק לא חריף (כמלפפון או עגבניה) אין בולע מהסכין. כתב בספר הכשרות שהאוכלים סחוג צריכים ליחד לו כפית פרוה. אמנם בדיעבד אפשר להקל כיון שאין "דוחקא דסכינא". ומדובר כמובן שהכפית אכן הוכנסה אי פעם לכלי ראשון רותח בשרי חלבי (בד"כ לא מצוי). הרב רואי מרגלית.
שאלה: סכיזופרניה ושאר מחלות נפש: אני אובחנתי לפני כמה שנים כחולה בסכיזופרניה בגיל 18-20 בערך. כל זה לאחר מסלול חיים די רגיל של בי"ס יסודי, ישיבה תיכונית, מדריך בבני-עקיבא ואפילו התחלה של ישיבת הסדר. בשנים הראשונות לא הבנתי מה קורה לי, וגם הסביבה לא הבינה- כולל הרבנים בישיבה. אבל לבקר כולם ידעו- מהאשמה בעצלות ועד להסתכלות בזלזול. גם אחרי שאושפזתי וטופלתי הרגשתי שהחברה וההנהגה הרוחנית שלה, לא מבינה מה המשמעות של המחלות הללו: הכאב, הקושי, הסבל, ההתמודדות. העובדה שכל זה לא ייגמר. גם לחשוף את היותך חולה זה דבר כמעט בלתי אפשרי, כי יאשימו אותך שאתה משוגע או סתם בטלן. ככה נופלים בין הכיסאות, וחיים תוך הסתרה של חלק ניכר מהרגשות מהחברה שסביבי. הרבה פעמים אנשים כמוני לא מקבלים תמיכה מהרבנים שמקדישים התייחסות רבה לבעיות פחות חמורות ולזו לא. אשמח אם תוכלו להתייחס לכל הנושא מהזויות שהעליתי. אני חושב שזה ישלים חסר גדול ויענה לשאלות ומצוקות של אנשים רבים.
תשובה: ברור שחולה נפש כמו חולה גוף זקוק לעזרה מצד הבריאים והתחשבות בצרכים המיוחדים לו ובהתייחסות לצער שעובר עליו. אמנם הדבר קל יותר במחלות גוף שרובם ככולם מודעים להם, פחות או יותר. בחלק בעיות הנפש רוב האנשים נמצאים במצב של תעלומה וחוסר הבנה מינימלי מתוך העדר הסברה ולימוד מתאימים. דבר ידוע שהנעלם גורם חששות ופחדים ומתוך כך יחס מתעלם או מכאיב שיש להצטער על כך. נראה לי שהדרך לפתרון היא הסברה מפי בעלי מקצוע שיוכלו לתאר את מצב המחלה ואת הדרך המתאימה לעזרה ולהתייחסות ראויה. וכמובן כמו על כל חולה גם כאן יש להתפלל ולצפות לרחמי שמים למען שם ה' הנקרא עלינו כדברי הנביא: "רפאני ה' וארפא כי תהילתי אתה".
שאלה: טלטול כלאחר יד: מה זה טלטול מן הצד וטלטול כלאחר יד? מתי ניתן לטלטל כך?
תשובה: טלטול מן הצד שו"ע סימן שי"א סעיף ח': טלטול מן הצד לצורך דבר האסור אסור ורק במת התירו מפני שאדם בהול על מתו. כלומר אסור באמצעות דבר אחר להזיז את המוקצה. שבת קכג. פגה שטמנה בתבן וחררה שטמנה בגחלים אם מגולה מקצתה מותר לטלטלה ואם לאו אסור לטלטלה. ר"א בן תדאי אומר תוחבין בכוש או בכרכר והן מנערות מאליהן. א"ר נחמן הלכה כר"א בן תדאי. ראשונים ושו"ע: יש לחלק שכאשר טלטול מן הצד הוא לצורך המוקצה אסור, וכאשר מטרת הטלטול מן הצד היא לצורך דבר היתר כגון בפגה וחררה שרוצה להוציאם ולאכלם מותר. מחלוקת אחרונים בדעת הרמ"א: מג"א: אפילו כשהניח את הצנון באדמה בכדי להיות שם כל השבת, אין אומרים שנעשה הצנון בסיס לעפר שעל גביו, כיון שבאוכלים לא שייך בסיס שהרי אין האוכל משמש לעפר אלא העפר משמש לאוכל. ט"ז: אין כאן בסיס דוקא כל זמן שרוצה לאכול מהם ומה שישאר יאכל בפעם אחרת, אבל מי שגומר בדעתו לא לאכול מהם בשבת זו ולדעת כן טמנם אסור אפילו בטלטול מן הצד. טלטול בגופו שו"ע סימן שי"א סעיף ח': שבת קמא. הקש שעל גבי המטה לא ינענענו בידו אלא מנענעו בגופו. רא"ש: טלטול בגופו קל יותר מטלטול מן הצד כיון שהוא כלאחר יד שאינו מטלטל כדרכו ביד אלא בגופו בשינוי ובזה מותר אף כשהוא לצורך המוקצה. רשב"א, ריטב"א ור"ן: אין חילוק בין טלטול מן הצד לטלטול בגופו, ורק בקש מותר שהוא דרך שכיבה ואין שם טלטול עליו אף כשמזיז הקש שזהו תשמיש השכיבה ונמשך מפעולת השכיבה. פסק האחרונים בטלטול בגופו: משנ"ב: לפי הרא"ש אם מונח איזה דבר מוקצה על הארץ מותר לדוחפו ברגליו כדי שלא יבוא לידי הפסד. חזו"א: כרשב"א, ריטב"א ור"ן. הרב רואי מרגלית (מלוקט משיעור שנתתי בנושא).
שאלה: חנות הטאבון בקניון מלחה: סליחה שאני מנדנד, אבל לא הבנתי האם חנות הטאבון עומדת תחת השגחה כלשהיא של אחד הבדצי"ם או של הרבנות? ו
תשובה: אם כוונתך ל"טאבון" בקניון מלחה, לאחר שיחה עם רבנות ירושלים נמצא כי המקום נתון להשגחתם ברמת כשרות למהדרין.
שאלה: ברכת "הנותן ליעף כח": מה כוונת הברכה "הנותן ליעף כוח"? למה צריך להתכוון זו? האם מדובר על עייפות פיסית או נפשית? האם אדם תשוש וחסר כח (לדוגמא שלא ישן כל הלילה) מברך ברכה זו?
תשובה: כל ברכות השחר ע"פ רוב הפוסקים נאמרו על סדר העולם כלומר: אדם מברך הנותן לשכוי בינה גם אם לא שמע את התרנגול קורא. ולכן גם ברכת הנותן ליעף כח אינה תלויה באדם, בזמן, או במקום. אלא שבח לה' שנותן לעייפים כח. הרב רואי מרגלית.
שאלה: הכנות לתפילת ערבית של מוצ"ש: אצל סבא וסבתא שלי מתקיימת תפילת ערבית כל מוצאי שבת, האם מותר לסדר את הכסאות לפני צאת השבת בשביל התפילה?
תשובה: אסור, משום שזו הכנה מקודש לחול (אפילו אם זה לצורך מצווה). אך אפשר לסדרם לצורך השבת (להשתמש בהם קצת גם בשבת עצמה) ואז זו תהיה הכנה מקודש לקודש, שמותרת.
שאלה: שותפות עם אחי ופשיעה בשמירה: אני ואחי קיבלנו מתנת יומולדת משותפת - דיסק למחשב. אחי לקח את הדיסק לבית הספר והדיסק נגנב ממנו. האם הוא חייב לשלם לי חצי משווי הדיסק? מאז אנו לא ביחד בשותפות. אני אודה לרב מאוד אם יחזיר לי תשובה למרות שאני ילד קטן.
תשובה: מעיקר הדין שותף שאיבד את חלק שותפו צריך לשלם לשותפו את חלקו, אך מן הראוי שתנסו לעשות פשרה ביניכם.
שאלה: "ונצלתם את מצרים": בשמות ג כב כתוב "ונצלתם" ורשי מפרש: "כתירגומו - ותרוקינון". איך יכול להיות שעדיין היה זהב למיצרים שיכלו לשים גם על הסוסים והמרכבות בזמן הרדיפה אחרי בני ישראל?
תשובה: בילקוט מעם לועז הביא פירוש שאכן בני ישראל רוקנו את כל כלי הכסף והזהב מהאנשים הפרטיים, אך פרעה פתח את אוצרות הזהב הממשלתיים שאגר יוסף בתמורה למכירת הלחם בשנות הרעב. הרב רואי מרגלית.
שאלה: ניגון בכלי שיר בזמנינו: קיצור דרך על נושא שאוסר לנגן בכלי שיר בז"הז זכר לחורבן הבית. האם משמע מכך שאסור לנו לנגן בכלי נגינה להלכה או.
תשובה: המנהג להתיר כדעת רש"י ותוספות ורוב הפוסקים, וכפי שפסק הרמ"א תקס, ג. ואע"פ שהשו"ע פסק להחמיר כדברי הרמב"ם, המנהג הרווח להתיר. וכן המנהג גם לספרדים שנוהגים בדרך כלל על פי הרמב"ם ושולחן ערוך, וכפי שכתב ביחוה דעת א, מה. ויעויין בזה בספרי פניני הלכה חלק א' ע' 241.
שאלה: תורת משה עבדי ולא תורות?!: למה הנביא מלאכי אמר: זכרו תורת משה עבדי אשר ציויתי.חוקים ומשפטים ", ולא אמר :"זכרו תורות משה עבדי אשר ציויתי.חוקים ומשפטים "- הרי התורה לא שווה בכלל אם היא בלא פירוש התושב"ע?
תשובה: אכן התורה מוסברת ומפורשת על ידי תורה שבעל פה. ובילקוט דרשו את הפס': זכרו- זו תורה שבעל פה שלא ניתנה להיכתב, תורת- זו תורה שבכתב, בחורב- זו הלכה למשה מסיני. אולם כיון שהתורה שבעל פה אינה אלא פירוש לתורה שבכתב, והיא אינה תורה חדשה, אלא הכל רמוז וכלול בתורה שבכתב - אמר הנביא מלאכי "תורת" ולא "תורות". הרב רואי מרגלית.
שאלה: שבת בבתי מלון: ישנם בתי מלון כיום שמחזיקים תעודת כשרות אך העובדים בהם מחללים שבת בכל פינה, גם בשביל האורחים. הם משתמשים במכשירי קשר כדי לקרוא לטכנאי כשיש בעיה וכד.
תשובה: אכן איננו סומכים על העובדים, אלא על המשגיח הדואג לכך שלא ייעשה שום בישול אסור בשבת. על דברים שאינם קשורים לבישול המשגיח לא תמיד שם לב, מה גם שרוב העובדים במלונות הם נוכרים. אם ההשגחה על הבישול היא טובה ניתן לאכול במלון. מי שרוצה לשבות במלון שבו אוירת השבת היא מלאה ללא חריגות מעדיף מלון דתי.
שאלה: קופת צדקה שנלקח ממנה דבר: הייתה לנו קופת צדקה בבית. מישהו השאיל אותה מאיתנו, לווה ממנה כסף והחזיר אותה בלי להשלים את הסכום. מה הדין? איך ניתן להחזיר את הכסף אם ניתן בכלל? האם כשנגנבה מביתנו קופת צדקה עלינו לשלם לבעלי הקופה את הסכום שהיה בה?
תשובה: על הלווה להחזיר את ההלוואה למקומה ועליכם לתת אותה ליעודה. אם לא פשעתם בשמירת הקופה אתם פטורים. לתשובת הרב דב ליאור.
שאלה: החלפת שליח ציבור באמצע התפילה: פלוני התמנה על ידי הגבאי לעבור לפני התיבה. מעט לאחר "ברכו" הגיע מתפלל נוסף שהיה בתוך ה"שלושים". הוא ניגש לשליח הציבור וביקש להחליפו ונענה. ההנחה הסבירה (שאכן התממשה) הייתה ששליח הציבור לא יעלב כלל מהחלפה זו. האם בעל ה"חיוב" נהג כשורה?
תשובה: אם הקהל מסכים שבעלי חיוב יהיו חזנים, אזי בעל החיוב נהג כשורה, כי אכן רוב החזנים אינם נפגעים משאלה כזו. ואם היה חשוב לחזן להתפלל, היה יכול לומר כיוון שעליתי אינני מעוניין לרדת.
שאלה: האם יש דין ויש דיין?: האם משפחות שלמות שנספות בפיגועים אשמות? האם אדם שעובר יסורים זו אשמתו? מה על ילדים מוכים במה הם חטאו מה על חולי סרטן וכיו"ב? מאוד קשה לי עם התשובה הזו ואשמח לתשובה עמוקה.
תשובה: הגם שאת עיקרי הדברים כתבתי בתשובה קודמת, אשמח לחזור ולשנן. שהגחתו של הקב"ה על עולמו ובריותיו הינה מוחלטת (מבלי להיכנס למחלוקת רמב"ם ורמב"ן בעניין מהות ההשגחה הפרטית). הקב"ה ברא עולם טוב כי הוא בעצמו טוב, וממילא כל בריותיו ודרכי הנהגתו אותם הם טובים ומלאים חסד. זוהי הנחת היסוד שלנו בבואנו לנסות ולהבין את המעט שניתן להבין מדרכי הנהגתו. לאחר מכן ניתן לומר שאת רוב הדברים הרעים שקורים לאדם הוא מביא על עצמו במעשיו ובדרכי הנהגתו (רמב"ם). הדבר דומה מאוד למחלות פיסיות שרובן המכריע נגרם על ידי דפוסי אכילה והתנהגות מקולקלים. ההבדל הוא שבגוף ניתן לראות, להבין ולקשר את הדברים, אבל ברוח הדברים נסתרים ולכן קשים לראיה ולהבנה וממילא קשים לשכנוע. ככלל, הסוגיה של התייחסות לרע בעולם טעונה לימוד והבנה. פעמים רבות הרע בעולם בא כדי להסתיר דברים טובים וכדי שנתאמץ לחשוף אותם. פעמים רבות הקושי והרוע באים כנסיון לאדם ועל כך אומר הרמב"ן שאין הקב"ה מנסה אלא למי שיכול לעמוד בניסיון. מכל מקום, מעל לכל אנו מאמינים שגם אם לא נבין למה, נדע ונהיה בטוחים שנרוויח ישועה, "כי עת צרה היא ליעקב וממנה יוושע". ממנה - מהצרה בעצמה. יסודות אלו יש בכוחם לבסס את יציבותו ואמונתו של אדם אם עמל הוא להבינם ולהפנימם. וכמובן - "כי גבהו דרכי מדרכיכם ומחשבותי ממחשבותיכם". אין ביכולתנו הדלה לבין הכל ולפעמים אפילו לא קצת ועל כן מול קשיים וייסורים קשים משאת נאמר "ה' נתן, ה' לקח, יהי שם ה' מבורך" ונשתדל להוציא אל הפועל את התועלת שעתידה להוולד ממנה. זה בכוחנו - להבין למה ייתכן ופעמים רבות לא נוכן להבין. רבות מחשבות בלב איש, אבל עצת ה', שהיא טוב באמת, היא תקום. הרב משה אליה.
שאלה: חתונה בין החגים: האם אפשר להתחתן בין יום כיפור לבין סוכות?
תשובה: אין שום בעיה, ואף אלו ימי שמחה לכל ישראל שהם טהורים לאחר יום הכפורים ומתעסקים במצות הסוכה וארבעת המינים. הרב רואי מרגלית.
שאלה: הדחת כלי פרווה במדיח: האם ניתן להדיח במדיח הכלים כלי שהוא בחזקת פרווה ביחד עם כלים חלביים או בשריים
תשובה: אין לעשות כך, מפני שיש לחשוש שמא יבלע טעם מהבשר או החלב בכלי הפרווה, ושוב לא יהיו פרווה. ואמנם אם היה ברור לנו שעוד לפני שהמים החמים יתחילו לשטוף את הכלים כבר יהיה בהם הרבה סבון, וכל חלקיקי הבשר או החלב שיתערבו במים ייפגמו מטעם הסבון, היה אפשר להקל, אבל כיוון שאיננו יכולים להיות בטוחים בזה, ולהפך מסתבר שטעמם לא נפגם, לכן אם רוצים שכלי הפרווה ישארו פרווה - צריכים להדיחם בנפרד.
שאלה: המכונה פוצעת אותי: אני חילוני מאמין. מאז נערותי ועד עתה פני מתכסות פיצעונים לאחר שימוש במכונה. לאור זאת אני משתמש בסכין גילוח. מה עלי לעשות?
תשובה: אין להשתמש בסכיני גילוח. עליך להתייעץ עם רופא עור מומחה. אתה יכול לנסות להתגלח עם משחה. ייתכן והדבר יועיל לך. פתרון אלטרנטיבי אחר הוא גידול זקן. להרצל למשל היה זקן יפה.
שאלה: צילצול בפעמון בשבת: האם מותר לצלצל בפעמון ידני בשבת? משיכה בחוט גורמת לצילצול הנפסק עם עזיבת החוט.
תשובה: אין להשתמש בשבת וביו"ט בפעמון (שו"ע שלח סעיף א'), ואפילו לא בפעמון רגיל שאינו מופעל על ידי חשמל, גזירת ח היא. ואם אינו יכול להיכנס לביתו שלו בלי השימוש בפעמון, והוא אכן צריך להיכנס בו, יש לסמוך להקל ולהשתמש בפעמון שאינו מופעל על ידי חשמל. ואם אפשר, ישתמש בפעמון הזה (שאינו מופעל ע"י חשמל) באופן שונה מאשר בשימושו הרגיל, כגון במרפק. הרב רואי מרגלית. לתשובה בנושא פעמון של ספר תורה.
שאלה: זריקה בשבת - מותר?: חולה שצריך לקבל זריקה בשבת האם מותר לו לטבול צמר גפן באלכוהול ולנקות את מקום ההזרקה? ואם לא איך ניתן לעשות זאת אחרת?
תשובה: אפשר לשפוך קצת אלכוהול על מקום הזריקה ללא צמר גפן.
שאלה: מטריה בשבת - המשך: בהמשך לתשובת הרב בנושא מטריה בשבת, רציתי לשאול מדוע הרב לא התייחס לסוגיית "ונשמרתם לנפשותיכם" (גשם, רטוב, חשש להצטננות ועוד)? האם מראית עין עולה על "ונשמרתם"?
תשובה: אם יש חשש לפיקוח נפש אז ודאי מותר, אבל אין מציאות כזו בד"כ עם מטריה, כי יכול פשוט לא ללכת בגשם אלא להישאר תחת קורת גג ולחכות שיפסק, למרות שזה לא נוח כיוון שצריך עכשיו ללכת למקום מסוים ולא רוצה להתעכב, אך לא בשביל שהוא רוצה ללכת ולהכניס עצמו למצב שהוא יהיה בסכנה, נתיר איסור, אפילו שהוא איסור קל. מה עוד, שאף אם ילך בגשם לא ודאי שיחלה אם הוא לבוש טוב וחם, ויפשוט בגדיו בהגיעו למקומו וילבש בגדים יבשים. הרב רואי מרגלית.
שאלה: ברכה על נרגילה: אני מעשן נרגילה. אני נהנה מכך. לכאורה אין לי על מה לברך כי אני שואף את העשן דרך הפה. האם נכון להריח את הטבק לפני העישון ולברך ולכוון בזה על כל העישון?
תשובה: אין ברכה על נרגילה ואין צורך לברך על משהו אחר. בימינו יש נמוק נוסף לא לברך על עישון מכל סוג שהוא, משום שאין מברכין על הקלקלה.
שאלה: השקעות אסורות בבנק - המשך: ראיתי את תשובת הרב על איסור השקעה בקרנות העוברות על איסורים. האם אין מקום לומר כי האישיות המשפטית הנפרדת של החברה מבעלי המניות שלה מנתקת את זיקתו המהותית של בעל המניות מאיסורי החברה? מלבד זאת, גם מבחינה פרקטית אין לבעל המניות כל שליטה במעשי הנהלת החברה. דבר נוסף - האם לפי זה יש איסור לקבל מהבנק ריבית זכות? הרי היתר העיסקה משמעותו שותפות הלקוח בעסקי הבנק וברור שהבנק לא מגביל את השקעותיו לקרנות המנוהלות על פי ההלכה.
תשובה: ההלכה אינה מכירה באישיות המשפטית לעניין אחריות בקיום מצוות. עיין באהלה של תורה ח"א סי' ג. מלבד זאת, לאחרונה נחקק חוק חדש המטיל אחריות אישית על בעל המניה. לגבי שאלתך על האיסור לקבל בבנק ריבית זכות, כיוון שלא ברור בדיוק איזה חלק מהרווחים האסורים מגיעים לחשבונך, נלענ"ד שיש מקום להתיר את הרוווחים. להמשך הדיון בנושא.
שאלה: שביל בשיער בשבת: האם מותר בשבת לעשות שביל בשיער או לסרק על השביל ע"מ שלא יהיה שביל?
תשובה: אסור לסרוק את השערות בשבת הן במסרק והן במברשת סמיכה, כיון שיכול לתלוש שערות בלי כונה (שו"ע סימן ש"ג). ואין הבדל בצורת הסירוק (שביל באמצע   בצד). וטוב ליחד לשבת וליו"ט מברשת רכה עם שערות ארוכות לתקן בה את שער הראש, שאין בשימוש בה חשש לתלישת שיער, או להחליק בידו או להעביר אצבעותיו בתוך השערות ע"מ לישרם. הרב רואי מרגלית.
שאלה: רגל על רגל: האם יש הלכה האוסרת לשבת רגל על רגל בבית הכנסת?
תשובה: כן, אסור לשבת רגל על רגל בבית הכנסת, משום יהירות (ובבית הכנסת צריך לנהוג בענווה כלפי ה').
שאלה: החזרת טבעת נישואין: זה עתה התגרשתי מבחור קמצן שבהסכם הגירושין דרש בחזרה את טבעת הנישואין וטבעת האירוסין. ברבנות אמרו לו שאסור לו לבקש את טבעת הנישואין חזרה והוא כעס ודרש את הכסף שעלתה הטבעת. הרבנים עמדו לשלוח אותנו הביתה ולא לאשר גירושין, ואז העו"ד שלי נתן לו מילה שאחזיר לו את הטבעת רק שיחתום שהוא לא דורש אותה כדי שאקבל את הגט. החזרתי לו את הטבעת, אך עכשיו התחלתי לחשוש שמא יש לזה משמעות דתית וזה שהחזרתי לו את הטבעת יביא מזל רע. הייתי רוצה לדעת האם יש איסור לפי הדת להחזיר את טבעת הנישואין?
תשובה: אין בהחזרת הטבעת כל איסור אדרבא טוב שנפטרת מהטבעת שיש בה זכרון לנשואין שאת רוצה לשכוח. אין בהחזרת הטבעת שום בעיה ואין לך מה לדאוג בשל כך.
שאלה: תנאים לאמירת שבע ברכות: מהם התנאים לאמירת כל שבע הברכות לספרדים?
תשובה: יש ספרדים המקפידים לומר שבע ברכות רק בבית החתן והכלה, אך כיום רוב הספרדים פוסקים כיהודי אשכנז בענין זה - ואומרים שבע ברכות בכל מקום שבו יש להם סעודה עם מניין.
שאלה: ללכת עם כמה שיטות קשירה בתכלת: אדם שמטיל תכלת בשיטת קשירה לפי הגר"א האם הוא יכול ללכת עם ציצית אחרת שיש בה תכלת אבל שיטת הקשירה שבציצית זו היא לפי הרמב"ם או כל שיטת קשירה אחרת?
תשובה: כל שיטות הקשירה, לא מעכבות, והאדם יוצא ידי חובת מצוות ציצית על ידי ציצית שחוטיה קשורים ומהודקים לבגד הציצית (ולא משנה עם כמה כריכות).
שאלה: ברכה על תרופה : כיום יש סירופים ותרופות טעימות.האם יש צורך לברך עליהן?
תשובה: כן.
שאלה: מחיקת דברי תורה מדיסק: אם אני כותב דברי תורה במחשב ושומר את הקובץ על דיסק, האם מותר למחוק את אותו הקובץ אם אני צריך את הדיסק לשימושים אחרים?
תשובה: מותר "למחוק". אין כאן כתיבה וממילא גם לא מחיקה.
שאלה: טיבעוני והנחת תפילין: יש לי בעיה עם הנחת תפילין. אני חוזר בתשובה בן 17 אני טבעוני ואני נגד גרימת סבל לבעלי חיים. יש לי בעיה העובדה שהתפילין חייבים להיות עשויים מעור של חיה. יש לי בעיה דומה עם כתיבת ספרי תורה ומזוזות. אני בוחר להאמין בכוח עליון מהסיבה שאני לא רואה עתיד לאנושות מבלי להאמין בכוח עליון ומוסרי כי רק כך אפשר להיות מוסריים, אבל אני גם נגד זה שצריך להיות כמו רובוטים ולהגיד שמצידי לא אכפת לי מה מוסרי ומה לא אני עושה את מה שנוח לי וזה להאמין בזה שהתורה היא המוסר. מה דעת הרב?
תשובה: א. עור התפילין יכול להיעשות גם מבעלי חיים (כשרים) שמתו מיתה טבעית. אין מצוה להרוג בעל חיים כדי לקיים את מצות התפילין. ב. התורה נגד רובוטים. התורה ניתנה לבני אדם בעלי לב ובחירה חופשית. התורה מרחיבה את הלב ודורשת מהאדם להשתמש בבחירתו החופשית לעדן את עצמו יותר משמצפונו הטבעי מורה לו. יתרה מזאת, אומנם אין התורה מחייבת זאת, אולם היא מעודדת מידת חסידות מעבר לנדרש. תולדות עם ישראל רצופות באישים כאלו שבזכותם העולם עומד. הנחת תפילין בגוף לא נקי.
שאלה: בדיקת מרווה מתולעים: האם וכיצד יש לבדוק מרווה מתולעים?
תשובה: צריך לשטוף עם "ליפה" מתחת לברז פתוח.
שאלה: נישואין לבחורה קראית: אני בקשר למטרת נישואים כבר שנתיים וחצי עם בחורה קראית. הבנתי שיש עם זה בעיה להתחתן איתם ולכן התייעצתי עם כמה רבנים וקיבלתי כל מיני תשובות הן לחיוב - שניתן להתחתן איתם היום, והן לשלילה שפשוט אני צריך לעזוב אותה, ועל כן אני רוצה לשאול את דעתם של עוד רבנים כי אנחנו אוהבים ורוצים להתחתן ולכן קשה לנו לוותר על הקשר הזה.
תשובה: גם לענ"ד נראה שהקשר הוא מסובך ויתכן ויגרום לבעיות שהם מעל כח הסבל של שניכם. כדאי לעשות כל מאמץ להפסיק את הקשר אף על פי שבתחילת הדרך יהיה בזה כאב, אבל המשך תוכלו להתגבר ושניכם תברכו על כך. לתשובת הרב יעקב אריאל. לתשובת הרב רואי מרגלית.
שאלה: מים אמצעיים - מה זה?: "מים אמצעיים", מה זה ומאיפה זה מגיע?
תשובה: מים אמצעיים הינם מים שנוטלים בהם את הידיים באמצע הארוחה בין מאכל אחד למשנהו (למשל בין דג לבשר) אך בימנו זה לא כל כך נהוג. פעם זה היה נהוג משום שאנשים היו אוכלים עם הידיים.
שאלה: איזה חדר חייב במזוזה?: האם יש שיעור לגודל של החדר שחייב מזוזה? והאם מחסן שמממוקם מחוץ לבית חייב במזוזה?
תשובה: חדר של כשני מטר על שני מטר חייב במזוזה. מחסן שממוקם מחוץ לבית וגודלו שני מטר על שני מטר - חייב במזוזה. אם החפצים שבו שימושיים ולעיתים פותחים אותו ולוקחים ממנו דברים, הרי כמו אחד החדרים שבבית וחייב במזוזה אם רק לעיתים רחוקות פותחים אותו - כיוון שאינו חלק מהבית - יקבעו בו מזוזה בלא ברכה.
שאלה: שימוש בתנור אוכל בשבת: האם מותר להשתמש בשבת בתנור בעל ספירלות עליונות גלויות, אותו משאירים דולק על חום נמוך במשך כל השבת לצורך חימום האוכל?
תשובה: היות ובתנור כזה משתמשים כל השבוע לבישול, לכן יש בעיה של "מיחזי כמבשל" - ולכן אסור להכניס לתוכו אוכל בשבת. לתשובת רבני כולל "ארץ חמדה".
שאלה: אזעקה שהופעלה פתאום בשבת: מה קורה כשאזעקה של רכב פועלת לפתע בשבת?
תשובה: מכיוון שיהודי, לא יכול לכבות אזעקת רכב בשבת, לכן הוא צריך לקרא לגוי שיכבה לו את האזעקה.
שאלה: מה צריכים ללמד את הבן?: הלכה למעשה, איזה סוג של תורה האבא מחויב ללמד את בנו?
תשובה: לפי עיקר הדין האב חייב ללמד את בנו עיקר תורה שבכתב (לשכור לו מלמד).
שאלה: יציאה לחו"ל לתחרויות ספורט: אני ילד שמשחק בנבחרת ישראל בטניס שולחן ומדורג ראשון בארץ לגילאים שלי, האם מותר לי לצאת לתחרויות בחו"ל?
תשובה: אם המטרה היא לקדש שם שמים - כן. אולם ביציאה לחו"ל יש עוד בעית רבות: אוכל כשר, שבת ועוד. עליך לוודא שלא תהיה שום בעיה.